Цэнтр даследаванняў беларускай культуры, мовы і літаратуры НАН Беларусі

Цэнтр даследаванняў беларускай культуры, мовы і літаратуры — навуковы цэнтр у Нацыянальнай акадэміі навук Беларусі, у складзе Аддзялення гуманітарных навук і мастацтваў. Асноўнай мэтай Цэнтра з’яўляецца правядзенне навуковых даследаванняў у галінах мастацтвазнаўства, этнаграфіі, этналогіі, фалькларыстыкі, мовы і літаратуры. Цэнтр з’яўляецца дзяржаўнай юрыдычнай асобай.

 Гісторыя 
Створаны ў 2012 годзе ў выніку аб’яднання Інстытута мастацтвазнаўства, этнаграфіі і фальклору імя Кандрата Крапівы і Інстытута мовы і літаратуры імя Якуба Коласа і Янкі Купалы. У 2015 была адноўлена дзейнасць Інстытута літаратуразнаўства імя Янкі Купалы і Інстытута мовазнаўства імя Якуба Коласа, якія разам з Інстытутам мастацтвазнаўства, этнаграфіі і фальклору імя Кандрата Крапівы ўвайшлі ў склад Цэнтра ў якасці філіялаў.

На 1 мая 2015 колькасць супрацоўнікаў Цэнтра складала 203 чал., у тым ліку 2 акадэміка, 5 членаў-карэспандэнтаў, 27 дактароў навук, 89 кандыдатаў навук.

 Адміністрацыя 
Дырэктар цэнтра — акадэмік НАН Беларусі Аляксандр Іванавіч Лакотка; першы намеснік дырэктара па навуковай рабоце — кандыдат гістарычных навук Аляксандр Віктаравіч Бараноўскі; намеснік дырэктара па навуковай і інавацыйнай рабоце — доктар гістарычных навук Сяргей Пятровіч Віцязь.

 Кірункі дзейнасці 
 Вывучэнне этнакультурных працэсаў на тэрыторыі Беларусі; міжэтнічных сувязей беларусаў, рускіх, украінцаў і іншых народаў у сферы матэрыяльнай і духоўнай культуры.
 Распрацоўка праблем гісторыі і тэорыі беларускага мастацтва, антрапалогіі культуры.
 Вывучэнне сістэмы беларускай мовы на розных этапах яе развіцця.
 Правядзенне сацыялінгвістычных, супастаўляльных і параўнальна-тыпалагічных даследаванняў.
 Падрыхтоўка слоўнікаў беларускай мовы, у тым ліку перакладных беларуска-іншаславянскіх і іншаславянска-беларускіх.
 Выяўленне і аналіз асноўных тэндэнцый і заканамернасцей гістарычнага і сучаснага літаратурнага працэсу.
 Вывучэнне праблем гісторыі літаратуры і літаратурных сувязей у славянскім свеце і за яго межамі.
 Даследаванне літаратурнай спадчыны Беларусі, у тым ліку падрыхтоўка акадэмічных выданняў збораў твораў класікаў беларускай літаратуры, літаратурных помнікаў.

 Спасылкі 
 Сайт Цэнтра даследаванняў беларускай культуры, мовы і літаратуры
 Сайт Інстытута мастацтвазнаўства, этнаграфіі і фальклору імя Кандрата Крапівы 
 Сайт Інстытута мовазнаўства імя Якуба Коласа
 Сайт Інстытута літаратуразнаўства імя Янкі Купалы

Катэгорыя:Нацыянальная акадэмія навук Беларусі
Катэгорыя:Інстытуты Нацыянальнай акадэміі навук Беларусі